รัฐบาลไทย-ข่าวทำเนียบรัฐบาล-รัฐมนตรีเกษตรฯ ลงพื้นที่สุราษฎร์
วันพฤหัสบดีที่ 19 มกราคม 2560
รัฐมนตรีเกษตรฯ ลงพื้นที่สุราษฎร์
รัฐมนตรีเกษตรฯ ลงพื้นที่สุราษฎร์ อุ้มชาวประมง เตรียมหางบกองทุนช่วยเหลือเกษตรกรเร่งเยียวยาตังเก
พลเอกฉัตรชัย สาริกัลยะ รัฐมนตรีว่าการกระทรวงเกษตรและสหกรณ์ พร้อมคณะ ลงพื้นที่ตรวจติดตามสถานการณ์น้ํา และการช่วยเหลือชาวประมงผู้ประสบภัยน้ําท่วม ณ จังหวัดสุราษฎร์ธานี โดยเข้ารับฟังบรรยายสรุปภาพรวมผลกระทบจากอุทกภัยในภาคประมง สวนปาล์ม และสวนยางพาราจากหน่วยงานที่เกี่ยวข้อง ณ ห้องรับรองท่าอากาศยานนานาชาติสุราษฎร์ธานี ก่อนเดินทางต่อไปยังจุดจอดเฮลิคอปเตอร์ชั่วคราว ณ บริษัท ห้องเย็นเอเชี่ยน ซีฟู้ด เพื่อขึ้นบินสํารวจดูสถานการณ์ผลกระทบอุทกภัยในภาคประมง บริเวณพื้นที่ อ.พุนพิน อ.กาญจนดิษฐ์ และ อ.เมือง จากนั้นคณะได้ออกเดินทางโดยเรือตรวจกรมประมง เพื่อไปตรวจเยี่ยมเกษตรกรผู้เลี้ยงปลาในกระชัง ณ คลองท่าสะท้อน อ.พุนพิน จ.สุราษฎร์ธานี พร้อมรับฟังปัญหาความเดือดร้อนของเกษตรกร และมอบนโยบาย แนวทางการช่วยเหลือ ในช่วงบ่าย รัฐมนตรีว่าการกระทรวงเกษตรและสหกรณ์ และคณะรับฟังบรรยายสรุปสถานการณ์น้ํา และการบริหารจัดการน้ําในลุ่มตาปี ณ โครงการชลประทานสุราษฎร์ธานี หลังจากนั้น เดินทางไปยังจุดติดตั้งเครื่องผลักดันน้ํา เพื่อเข้าฟังบรรยายสรุปผลการดําเนินงานแก้ไขอุทกภัย และระบายน้ํา ณ ต.คลองน้อย และ ต.ศรีวิชัย อ.พุนพิน จ.สุราษฎร์ธานี พล.อ.ฉัตรชัย เปิดเผยว่า นายกรัฐมนตรี มีความห่วงใยพี่น้องชาวใต้ที่กําลังความเดือดร้อน ท่านได้ย้ําให้ทุกหน่วยงานช่วยเหลือตลอด 24 ชั่วโมง ในส่วนของกระทรวงเกษตรฯ ได้สั่งการให้ทุกหน่วยงานเร่งสํารวจความเสียหายพื้นที่เกษตรทั้งหมดให้ชัดเจน 3 - 5 วันต้องจบ หากล่าช้าไปการช่วยเหลือมีปัญหาได้ เพราะจําเป็นต้องฟื้นฟูภายหลังน้ําลดทันที ขณะเดียวกัน ต้องช่วยเร่งระบายสูบน้ําออกจากพื้นที่เกษตรเพื่อไม่ให้เสียหายมากขึ้น ที่สําคัญเรื่องความช่วยเหลือจากรัฐบาล นอกจากมาตรการเยียวยา 3,000 บาท และเงินช่วยเหลือกรณีภัยพิบัติที่จะเสนอเข้าครม. ในวันอังคารหน้าแล้ว กระทรวงเกษตรฯ จะพิจารณามาตรการเพิ่มเติมโดยใช้เงินกองทุนช่วยเหลือเกษตรกร ที่มีอยู่ 2 พันกว่าล้านบาท ซึ่งจะต้องหาวิธีการ และหลักเกณฑ์รองรับ เพื่อให้ความช่วยเงินได้ครอบคลุมมากขึ้น
สําหรับข้อมูลผลกระทบเบื้องต้นของภาคประมงในพื้นที่ 12 จังหวัดภาคใต้ 126 อําเภอ ตั้งแต่ 1 ธ.ค. 59 – 16 ม.ค.60 เกษตรกรจํานวน 20,906 ราย พื้นที่เพาะเลี้ยงรวม 38,001 ไร่ แบ่งเป็น ปลาและสัตว์น้ําอื่น ๆ 28,606 ไร่ กุ้งก้ามกราม ,กุ้งทะเล, ปูทะเล, และหอยทะเล รวม 9,395 ไร่ ปลาในกระชังและบ่อซีเมนต์ 95,116 ตรม. ซึ่งมาตรการให้ความช่วยเหลือในเบื้องต้นกระทรวงเกษตรฯ อยู่ระหว่างเร่งดําเนินมาตรการเยียวยาฯ ครัวเรือนละ 3,000 บาท และเร่งสํารวจความเสียหายเพื่อช่วยเหลือตามระเบียบกระทรวงคลังฯ ให้แก่ชาวประมงที่ได้รับผลกระทบโดยเร็ว โดยในส่วนของจังหวัดสุราษฏร์ธานีเป็นหนึ่งจังหวัดที่ได้รับผลกระทบด้านประมงค่อนข้างมาก โดยมีพื้นที่ประสบภัยรวม 17 อําเภอ เกษตรกร 5,421 ราย พื้นที่ 5,938.44 ไร่ กระชัง 2,111 ตร.ม. จากจํานวนเกษตรกรทั้งสิ้น 8,820 ราย พื้นที่ทําการประมง 38,500 ไร่ กระชัง 4,040 ตร.ม. ซึ่งมาตรการให้ความช่วยเหลือในเบื้องต้น กระทรวงเกษตรฯ อยู่ระหว่างเร่งดําเนินมาตรการเยียวยาฯ ครัวเรือนละ 3,000 บาท จํานวน 265 ครัวเรือน วงเงิน 16 ล้านบาท และเร่งสํารวจความเสียหายเพื่อช่วยเหลือตามระเบียบกระทรวงคลังฯ ให้แก่ชาวประมงในพื้นที่จังหวัดสุราษฏร์ธานีจํานวน 5,421 ราย วงเงินประมาณ 31 ล้านบาท
อย่างไรก็ตาม กระทรวงเกษตรฯ โดยกรมประมงได้กําหนดโรดแมปแผนฟื้นฟูภาคประมงโดยแบ่งเป็น 2 ระยะ คือ แผนระยะสั้นและระยะปานกลาง โดยกําหนดกรอบระยะเวลาดําเนินการให้แล้วเสร็จภายในเดือนมิถุนายนนี้ ได้แก่ การจัดคลินิกเกษตรเคลื่อนที่ เพื่อให้ความช่วยเหลือด้านวิชาการ การฟื้นฟูพื้นที่เพาะเลี้ยงสัตว์น้ําให้แก่เกษตรกร สนับสนุนปัจจัยการผลิตและพันธุ์สัตว์น้ํา รวมถึงแหล่งสินเชื่อแบบผ่อนปรนด้วย
ด้านนายสัญชัย เกตุวรชัย อธิบดีกรมชลประทาน เปิดเผยว่า สําหรับโครงการพัฒนาแหล่งน้ําเพื่อแก้ไขปัญหาอุทกภัยและภัยแล้งในพื้นที่จังหวัดสุราษฎร์ธานี นั้น กรมชลปะทาน มีโครงการต่าง ๆ ที่ได้ดําเนินการศึกษาพิจารณาโครงการไว้แล้ว อาทิ โครงการอ่างเก็บน้ําปากหมก ความจุ 19 ล้านลูกบาศก์เมตร บรรเทาปัญหาอุทกภัยในพื้นที่ อ.ไชยา และเป็นแหล่งน้ําต้นทุนไว้ใช้ฤดูแล้ง สนับสนุนพื้นที่การเกษตรได้กว่า 21,000 ไร่ โครงการอ่างเก็บน้ําคลองท่าทอง ความจุ 20 ล้านลูกบาศก์เมตร บรรเทาปัญหาอุทกภัยในพื้นที่ลุ่มน้ําท่าทอง อ.กาญจนดิษฐ์ และอ.ดอนสัก เป็นแหล่งน้ําต้นทุนไว้ใช้ฤดูแล้ง สนับสนุนพื้นที่การเกษตรได้กว่า 37,500 ไร่ โครงการอ่างเก็บน้ําคลองตาล ความจุ 18 ล้านลูกบาศก์เมตร บรรเทาปัญหาอุทกภัยในพื้นที่ อ.เวียงสระ ช่วยตัดยอดน้ําในลุ่มน้ําตาปี และเป็นแหล่งน้ําต้นทุนไว้ใช้ฤดูแล้ง สนับสนุนพื้นที่การเกษตรได้ 16,000 ไร่ โครงการแก้มลิงทุ่งปากขอ พื้นที่ประมาณ 9,000 ไร่ ตั้งอยู่ อ.บ้านนาเดิม แหล่งน้ําต้นทุนไว้ใช้ฤดูแล้งและเพิ่มระดับน้ําใต้ดิน รวมทั้งช่วยบรรเทาอุทกภัยในลุ่มน้ําตาปีได้ส่วนหนึ่งด้วย
ด้านนายธีธัช สุขสะอาด ผู้ว่าการยางแห่งประเทศไทย กล่าวว่าสวนยาง 7 แสนกว่าไร่ เสียหายจากน้ําท่วม โดยที่ จ.สุราษฎร์ 2.9 แสนไร่ เป็นยางกลาง ถึงยางเปิดกรีด น้ําท่วมอยู่ได้ 1 เดือน ซึ่งแนวทางดําเนินการให้คําแนะนําการบํารุงฟื้นฟูต้น ชดเชยให้ปลูกแทน และชดเชยรายได้เฉพาะหน้า รายละ 3 พันบาท จะสํารวจพื้นที่เสียหาย ทั้งหมดภายในสิ้นเดือน ม.ค. ดําเนินการปลูกแทน จ่ายเงินเกษตรกรภายเดือน มี.ค. ลดการปลูกในพื้นที่ท่วมซ้ําซาก
กลุ่มโฆษกและวิเคราะห์ข่าว กองเกษตรสารนิเทศ
สํานักงานปลัดกระทรวงเกษตรและสหกรณ์
โทร 02-2810859 แฟกซ์ 02-2822871
moacnews@gmail.com
www.moac.go.th
www.facebook.com/kasetthai